google/wiki40b huggingface dataset:
Aino Käärik

Aino Käärik (neiuna Aino Mathiesen; sündinud 20. novembril 1918 Selja külas) on eesti päritlou Rootsi botaanik, mikrobioloog ja puiduseente eriteadlane.
Aino Käärik on professor Andres Mathieseni tütar.
Ta lõpetas aastal 1936 Eesti Noorsoo Kasvatuse Seltsi tütarlaste gümnaasiumi. Aastal 1941 lõpetas ta cum laude Tartu Ülikooli matemaatika-loodusteaduskonna botaanikuna. Aastal 1942 kaitses ta tööga "Transpiratsiooni määramisi metsataimedel Rangu nõmmes" loodusteaduste magistri kraadi.
Ta töötas aastatel 1939–1941 Tartu Ülikooli taimefüsioloogia laboris abijõuna.
Ta kaitses 1960 Uppsala Ülikoolis doktorikraadi ning töötas Rootsi Kuninglikus Metsaülikoolis. 1969–1979 oli ta Metsaülikooli erakorraline professor. 1979-1985 oli ta Uppsala Põllumajandusülikooli metsandusteaduskonna korraline professor.
Araabia Taassünni Sotsialistlik Partei

Araabia Taassünni Sotsialistlik Partei (ka Araabia Sotsialistlik Baa'thi Partei) ehk Baa'th (Ḥizb al-Ba`ṯ al-`Arabī al-Ištirāki) on Araabia partei, mis asutati 1940. aastatel Damaskuses rahvusliku liikumisena, mille eesmärgiks oli ühendada kõik Araabiamaad ühte riiki ning seista vastu Lääne koloniaalvõimule.
Suurima mõjuvõimu saavutas partei Süürias ja Iraagis, kus pääses 1963. aastal võimule. Süürias on Ba'ath võimul tänaseni (aprill 2009), Iraagis kaotati võim 1963. aastal, võideti uuesti 1968. aastal ja kaotati alles 2003. aastal Iraagi sõja tulemusel.
1966. aastal kukutati Süürias sõjaväelise riigipöördega liikumise asutaja Michel Aflaq ning partei jagunes rivaalitsevateks Süüria ja Iraagi organisatsioonideks, mis omasid teistes Araabia riikides paralleelseid struktuure.
Iraagis keelustati Baa'th 2003. aasta mais.
Karlova park

Karlova park (ka Karlova mõisa park) on park Tartus Karlova linnajaos. See asub Karlova mõisa ja Karlova Gümnaasiumi vahel, kus teda ümbritsevad Pargi, Kalevi ja Salme tänav.
Parki nimetati esimest korda 1810. aasta hindamisaktis. 1839. aasta kaardil on regulaarpark, 1898. aasta kaardil vabakujuline park. 1928. aastal ostis mõisa ja pargi Tartu linn. 1930–1932 korrastati park Arnold Matteuse juhendamisel, peamiselt uuendati teid ja pargiinventari. Pargis kasvab vähe puuliike, peamiselt pärnad.
Karlova park võeti 1997. aastal kaitse alla.
Kalevi 65 asunud maja keldrit kaevates avastati pargist venekirveskultuuri matmispaik. Leitud kivikirve järgi sai nime üks venekujuliste kivikirveste tüüp, Karlova tüüpi kivikirved.
Albilaid

Albilaid on Pärnu maakonnas Lääneranna vallas Muriste külas asuv väike saar (laid). Laiu pindala on 1,03 hektarit ja rannajoone pikkus 1,17 kilomeetrit.
Laiu koordinaadid on 58° 31′ N, 23° 38′ E.
Pump (tähtkuju)

Pump (ladina Antlia, lühend Ant) on lõunataeva tähtkuju. 
Pumba tähtkuju katab 239 ruutkraadi ja see on ulatuselt 88 tähtkuju seas 62. kohal. Heledaim täht on α Antliae tähesuurusega 4,28 ᵐ.
Tähtkuju autoriks on prantsuse astronoom Nicolas-Louis de Lacaille, kes andis tähtkujule nimeks la Machine Pneumatique (ladina Antlia pneumatica) õhupumba järgi, mille leiutas Denis Papin.
Manipuleerimisega toimetulek

   Manipulaatori tüüpiline käitumine

Manipulaator...
 ... pingutab, et omada võimalikult täielikku kontrolli teiste inimeste ja sündmuste üle
 ... jätab olulise info enda teada
 ... teeb vihjeid
 ... üldistab üksikuid situatsioone
 ... endas vigu ei näe, leiab süüdlase väljastpoolt
 ... on suurepärane eneseõigustaja
 ... oma negatiivseid tundeid teistele projitseerides süüdistab ja alavääristab
 ... kasutab topeltlõkse, nimetades nii teiste poolt pakutud algset lahendust kui ka sellele   vastupidist lahendust valeks
 ... mistahes faasis katkestab kõneluse järsult ja lahkub seletusi andmata.
Manipulaatori tundemärgiks on oma tegelike tunnete varjamine. Tegemist on võit-kaotus sitautsiooni lahendusega, kus manipuleerija eesmärgiks on ise võita, jättes teise kaotajaks. Seetõttu kasutab manipulator varjamist, valetamist,  jõudu, sundimist, ülemvõimu näitamist, teise tahtega mitte arvestamist, "ässitamist", demagoogia erinevate vormide kaudu teiste inimeste mõtete kaudset kujundamist endale sobivaks. Kõigi nende käitumiste puhul, ükskõik mis vormis, on tegemist teise vaba tahte maha surumisega, selle enda omale sobivaks vormimisega.

Manipulatsiooni tehnikad

Manipulaator kasutab oma tahtmise saavutamiseks teise osapoole tundeid (ebakindlus, süütunne jm) suhtlemisvahendi abil, mida nimetatakse emotsionaalseks söödaks.
Manipulaator on otsekui osav pillimees, kes puudutab kaasinimeste enesearmastuse pillikeeli. Kord toob ta oma sõnade ja käitumisega esile nende voorused, kord rõhutab puudusi. Meelitamine ja etteheited kallutavad  teist osapoolt sageli käituma manipulaatori poolt varjatult soovitud viisil.  Vahel kasutab manipulaator ka topeltsõnumeid, mis esimesel hetkel tunduvad komplimendi või tunnustusena, veidi hiljem aga vastupidi – irooniana, salvamisena.
Kui teine osapool emotsionaalselt reageerib, on ta manipulatsiooni "konksu alla neelanud" ja selle mõjul valmis tegema ka  asju, mida ta muidu ei teeks. "Söödaks" on inimeseks olemise juurde kuuluvad põhiväärtused nagu headus, osavõtlikkus, kaastunne ("...Sa ju nii hoolid teistest inimestest! Palun tee..."), õiglus, ilu / täiuslikkus, samuti lapsed, naiselikkus ja mehelikkus ning seksuaalsus üldisemalt.  Kuid "sööda" olemuseks võib olla ka apelleerimine teise osapoole negatiivsetele mõtetele ja tunnetele: hirmudele, süütundele, ahnusele või  kadedusele (sh armukadedusele).
Manipuleerimiseks kasutatakse demagoogia võtteid, alistuva ja agressiivse käitumise erinevaid vorme.
Mõndalaid

Mõndalaid (ka Mõndelaid) on Saare maakonnas Saaremaa vallas Jõgela küla alal Pilguse lahes asuv 45,3 hektari suurune saar (laid). Saare rannajoone pikkus on 3 kilomeetrit.
Saare koordinaadid on 58° 14′ N, 22° 0′ E. Saar on kolmnurkse kujuga ja kivise pinnamoega. Saarel kasvab võsa.
Saar kuulub Karala-Pilguse hoiuala koosseisu ja on looduskaitse all.
Klint

Klint (vananenud kirjanduses glint) on samasuunalise kallakuga erisuguse kulumiskindlusega kivimikihtide pikaajalisel kulumisel tekkinud kulumisjärsak. Tuntuim klint on Balti klint, mis on nähtav ka Eesti alal.
Kitsetorn

Kitsetorn on torn Harjuvärava ja Kiek in de Köki vahelisel Tallinna linnamüüri lõigul. Rüütli tänava käänus asetsenud torn rajati tõenäoliselt juba 14. sajandi keskel.
Torni ehituslugu on komplitseeritud, kuivõrd andmeid selle kohta on säilinud fragmentaarselt. Torn on ilmselt oma nime saanud (tzegen thorn) läheduses olnud kitselauda järgi. Tornil oli neli korrust. Pärast Kiek in de Köki rajamist Kitsetorni tähtsus vähenes.
Liivi sõdade ajal Tallinna piiramisel 1577. aastal sai torn kannatada ning pärast sõdu torni arvatavasti ei taastatud. Sellel kohal on 1673. aastal mainitud "varisenud torni". Torni on 1728. aastal nimetatud lihtsalt "nelinurkseks torniks", kuivõrd selle põhiplaan oli nelinurkne.
Osa torniga külgnenud müüre on lammutatud, osa torni ja Harju värava vahel olevat müüri uuendati 1845. aasta paiku. Torni ennast pole taastatud, kuid selle kehand on osaliselt säilinud naaberehitistes.
R-kiosk

R-kiosk on Norra ettevõttele Reitan Convenience kuuluv kioskimüügiga tegelev jaekett. 
R-täht tuleb soomekeelsest sõnast Rautatiekirjakauppa.
2016. aasta seisuga oli Soomes 615 R-kioskit, millest 2/3 kuulus ettevõttele Rautakirja ja 1/3 olid frantsiisid. 
Eestis kuuluvad R-kioskid ettevõttele R-Kiosk Estonia või on frantsiisid.
R-kioskeid on ka Lätis, Leedus ja Venemaal. 
R-kioskites müüakse muu hulgas raamatuid, ajalehti, tubakatooteid, toiduaineid.
Coelestinus II

1143. aasta paavsti valimised

Coelestinus II valiti paavstiks 26. septembril 1143 Lateraani palees ja pühitseti ametisse 3. oktoobril. Ta võttis nime Coelestinus I järgi.
25. – 26. septembrini 1143 kestnud valimistel osales 30 kardinali. Coelestinus II oli esimene paavst, kes valiti Lateraani II kirikukogu otsuste alusel ametisse vaid kardinalide poolt.

Suhted Prantsusmaaga

Coelestinus II vabastas Prantsusmaa interdikti alt, kui Prantsusmaa kuningas Louis VII soostus tunnustama Bourges'i peapiiskopina Pierre de La Châtre'i.
Paavst tunnustas Lyoni peapiiskopi jurisdiktsiooni Roueni piiskopkonna üle.

Suhted Sitsiiliaga

Coelestinus II ei soostunud tunnustama Migniano rahulepingut, kuid saatis saadikud Sitsiilia kuninga Ruggero II (Roger II) juurde.

Coelestinus II kultuuriloos

Coelestinus II kinkis oma raamatukogu Città di Castello San Flordio kirikule.
Teda on mainitud esimese paavstina Armagh' piiskopi Malachy prohveteeringute paavstide loendis (nimetatud kui Ex castro Tiberis – Tiberi kindlusest).

Surm

Coelestinus II suri 8. märtsil 1144 Roomas ja maeti Lateraani basiilikasse.
Huy ringkond

Vallad ja osavallad

Ringkond koosneb 17 vallast ja 71 osavallast.
Batman alustab

Süžee

Noor poiss Bruce Wayne kukub kaevu, kus teda ründavad nahkhiired. Kuigi poisi isa Thomas ta päästab, jääb poiss nahkhiiri kartma. Seega kardab ta ka nahkhiire-sarnaseid tegelasi.
Mefistofele ooperis. Ooperist väljudes satuvad Bruce ja tema vanemad vastamisi relvastatud röövli Joe Chilliga, kes tapab ta vanemad. Röövel saadakse hiljem kätte, kuid Bruce on sellest vahejuhtumist siiski endast väljas. Perekonna ülemteener Alfred Pennyworth kasvatab Bruce'i üles.
22-aastaselt naaseb Bruce kolledžist Gotham Citysse, et tappa Joe Chill, kuid maffiaboss Carmine Falcone takistab teda.
Akrediteerimine (diplomaatia)

Akrediteerimine on diplomaatias suursaadiku volikirjade vastuvõtva riigi riigipeale esitamise protseduur. Akrediteerimisega loetakse suursaadik ametisse asunuks.
CIPW

CIPW on kivimite klassifitseerimisel kasutatav kivimite keemilise analüüsi normatiivsele mineraloogilisele koostisele ümberarvestuse meetod.
CIPW töötasid 1902. aastal välja Charles Whitman Cross, Joseph P. Iddings, Louis Valentine Pirsson ja Henry Stephens. Akronüüm CIPW on moodustatud autorite perekonnanimede esitähtedest.  
CIPW võimaldab arvutada keemilise analüüsi abil kivimi normatiivset mineraloogilist koostist. Arvutuslikult saadud "normatiivsete mineraalide" kogus ja sisaldus vastab väga harva kivimi tegelikule mineraloogilisele koostisele ning peegeldab pigem meetodi loojate ettekujutust kristallisatsiooni ideaalsest korrast, see tähendab kui "normist". CIPW meetodi alusel on välja töötatud magmakivimite rahvusvaheline petrokeemiline klassifikatsioon.
Klooga külanõukogu

Klooga külanõukogu oli külanõukogu Harju rajoonis. Külanõukogu moodustati 1945 Keila valla territooriumil. Külanõukogu täitevkomitee asus Tuulina asulas.
Külanõukogus tegutsesid Vasalemma sovhoosi Klooga ja Niitvälja osakond ning kalurikolhoos Nord.
SV Ried

Ajalugu

Klubi loodi 5. mail 1912 nimega Sportvereinigung Ried ja mängis Ülem-Austria piirkondlikes liigades kuni 1991, mil nad tõusid esimest korda rahvusliigasse. SV Ried jõudis esimest korda Austria jalgpalli kõrgliigasse 1995.
SC Riedi esimene suur saavutus oli 1998, kui nad võitsid ÖFB-Cupi, alistades finaalis Grazi Sturmi tulemusega 3:1. 2003 langes Ried Bundesligast välja, mis lõpetas kaheksa-aastase püsimise kõrgliigas. Ried võitis kaks hooaega hiljem Erste Liga ning tõusis uuesti Bundesligasse. Järgmisel hooajal (2005/06) saavutati oma seni parim (neljas) koht Bundesligas. Aasta hiljem läks veel paremini, kui lõpetati teisel kohal.
Aleksander Terras

Elulugu

Ta sündis Vabariigi Valitsuse asjadevalitseja, hilisema riigisekretäri Karl Terrase ja tolle abikaasa Alide Terrase ainsa lapsena.
Terras lõpetas 1938. aastal Jakob Westholmi Gümnaasiumi ja astus Tartu Ülikooli õigusteaduskonda. Kuulus akadeemiliselt Eesti Üliõpilaste Seltsi Põhjala. 20. juulil 1940 lõpetas ta ülikooliõpingute kõrvalt ka Sõjakooli suurtükiväe aspirantide kursused.
Saksa okupatsiooni ajal töötas ta 1942–1943 Eesti Omavalitsuse majandusdirektooriumis transpordiinspektorina, kuid põgenes 10. märtsil 1943 Soome, astus seal sõjaväkke ja teenis eesti vabatahtlike üksuses rühmaülemana. Sai lipniku auastme. Kevadest 1944 oli Terras Soome kaitsejõudude peastaabi käsutuses, pärast demobiliseerimist 1945. aastal asus ümber Rootsi.
Rootsis töötas Terras alates 1946. aastast lennufirmas AB Aerotransport ja hiljem sellest välja kasvanud lennundusettevõttes Scandinavian Airlines. Esialgu oli ta ametis sisseostjana, aastatel 1962–1972 ostuosakonna juhatajana ja 1972–1975 tollal juba SAS Groupi koosseisu läinud AB Aerotransport majandusjuhatajana.
Raadioajakirjandusega oli Aleksander Terras esmakordselt seotud aastatel 1956–1958, mil ta tegi lennunduskarjääris pausi ja töötas Saksamaal Ameerika Ühendriikide välisraadio Ameerika Hääl eesti osakonna Müncheni harutoimetuses. Täiskoormusega pühendas ta ennast ajakirjandustööle aastatel 1975–1984, mil ta oli Münchenis Vabadusraadio eesti toimetuse juhataja.
Kirjutavas ajakirjanduses oli tegev aastatel 1958–2002 väliseesti ajalehe Teataja ajakirjanikuna, kus avaldas artikleid varjunimede AlaS ja Ats all. Ta on avaldanud ka artikleid koguteostes ning koostanud 1989. aastal eesti, rootsi ja soome keeles ilmunud brošüüri "Baltikumi rahvaste vaimse vabanemise lühikroonika".
Poliitiliselt kuulus Terras Rootsis Eesti Liberaaldemokraatlikku Koondisse ja oli selle juhatuse liige. Koondise esindajana osales ta Liberaalse Internatsionaali kohtumistel ja valiti ka selle organisatsiooni juhatuse liikmeks. Ta täitis mitmesuguseid juhtivaid ülesandeid Eesti Rahvusfondis ja Eesti Rahvusnõukogus. Aastatel 1988–1992 oli ta Vabariigi Valitsuse eksiilis poliitikanõunik ja saatis oktoobris 1992 presidendi ülesandeis toimivat peaministrit Heinrich Marka ametlikul visiidil Tallinnasse, mille käigus andis Mark oma volitused üle president Lennart Merile.
Eesti iseseisvuse taastamise järel astus Terras veendunud liberaalina Eesti Reformierakonda.
5. märtsil 1996 valiti Aleksander Terras Eesti Ohvitseride Kogu Rootsis juhatuse esimeheks
Terras suri mais 2006 ja tema matused toimusid 13. juunil 2006 Stockholmis.

Isiklikku

Aleksander Terras oli abielus. Tal oli kaks last: tütar Mai ja poeg Mattias.
Ilmaennustusel põhinev küttejuhtimine

Ilmaprognoosipõhine meetod praktikas

Praktikas kasutatakse ilmaprognoosipõhise meetodi puhul andmeedastuseks kaugjuhitavaid ilmaprognoosisaatjaid, mis edastavad andmeid GSM- või GPRS-võrgu kaudu. Seejärel reguleerivad ilmaprognoosisaatjad ehitiste soojusenergia jagamist reguleerivate juhtseadmete tööd.
Hiljuti on kombinatsioonis ilmaprognoosisaatjatega hakatud kasutama ka sisekliima info kaugsalvesteid. Salvestid mõõdavad reaalajas väga täpselt õhutemperatuuri ja niiskust ning saadavad need andmed salvestiga ühendatud ilmaprognoosi vastuvõtjatele reaalajas. See tehnoloogiline uuendus võimaldab luua ehitiste jaoks veelgi täpsemaid ilmaprognoosipõhiseid juhiseid ja annab kasutajatele parema võimaluse küttemeetodi juhtimiseks.
Kosilased Mulgimaalt

Kosilased Mulgimaalt on Gustav Ernesaksa koomiline ooper kolmes vaatuses ja neljas pildis Kersti Merilaasi libretole Eduard Vilde "Vigased pruudid" (1888) ainetel. Laululine, aktiivse tegevusega rahvalik ooper. Orkestreeris Jaan Hargel. Sai väljatulekul väga hea vastuvõtu osaliseks. Püsis repertuaaris 6 aastat. Hiljem pole esitatud.
Esmaettekanne toimus 15. mail 1960 Tartu teatris Vanemuine. Peamisi osi esitasid Helju Koppa (Leena), Valentina Hein (Miina), Evald Tordik (Lipuvere vana), Endel Ani (Juhan), Valdo Truve (Joosep), Johannes Lükki (Enn), Endel Aimre (Jaak),  Elo Tamul (Krapi-Kai). Dirigent Jaan Hargel. Lavastaja Kaarel Ird.
Pea­mised osad: Lipuvere vana (bass), Lipuvere peretütar Leena (sopran), Lipuvere peretütar Miina (sopran), sulane Joosep (bass), Kärje talu rentniku poeg Juhan (tenor), Mulgimaa rikas perepoeg Enn (tenor), Mulgimaa rikas perepoeg Jaak (bariton), Krapi-Kai.
Tegevus toimub 19. sajandi viimasel veerandil Eestis, Läänemaal. Lipuvere peretütred Leena ja Miina on mehelemineku eas. Lipuvere vana ajab oma tahtmist ja soovib, et tütred mingu mehele rikastele mulkidele. Leena armastab aga Kärje talu rentniku poega Juhanit ja teine talutütar Miina on heitnud silma Lipuvere talu sulasele Joosepile. Rikastest perepoegadest kosilased Enn ja Jaak jõuavad kohale jaanilaupäeval. Talutütred neid ei taha ja külaelanikud võtavad mulgid vaenulikult vastu. Mulkidele antakse teada, et tüdrukud on vigased, totakad ja joodikud. Mulgid on ehmu­nud ja otsustavad koju tagasi pöörduda. Kõrt­sist naasnud Lipuvere peremees kiidab küll Ennule ja Jaagule oma tütreid, kuid rahva hirmutamine mõjutab kosilasi ja teeb nad vihaseks. Vihastab ka Lipuvere peremees ja ki­hu­tab kosilased minema. Leena ja Miina saavad oma Joosepi ja Juhani, millega ka Lipuvere pere­mees on sunnitud nõustuma.
Muusikalugusid: Koor  "Hurjuh, hurjuh, hunte palju"; Kõrtsistseen; Krapi-Kaie latramise stseen; Miina aaria sõnajalaõiest; Vigaste pruutide esitlemise stseen; Lipuvere vana kuldvasika laul; Juhani laul kuule; Leena Juhani õrrituslaul; Ennu ja Jaagu duett "Siin kõik värk nii vilets"
Väävelkollane

Variatsioonid

E. F. Glockeri "Grundriss der Mineralogie ..." liigitab väävelkollase kollaste hulka, mis "end rohelise suunas hoiavad" ja kirjeldab seda kui heledat kollast palju rohelisega ja natukese valgega. Näitemineraaliks on ehe väävel.
Loodusteadlaste ja linnuvaatlejate tarbeks koostatud värviõpik, 1886. aastal ilmunud "A nomenclature of colors for naturalists..." õpetab väävelkollast (Sulphur yellow) segama kaadmiumkollasest, valgest ja Pariisi rohelisest.
RAL Classic värvikaardi toon 1016 Schwefelgelb on kergelt halliga murtud hele kollane.
Tumekollase tooniga on Pantone 14-0755 TCX toon Sulphur, rohekama varjundiga erekollane on 13-0650 TCX, Sulphur Spring.

Esinemine ja kasutamine

Väävelkollane seostub kirjanduses sageli haiglase või pahaendelisega. Näiteks esineb see värvinimetus Piibli tõlkes eesti keelde Johannese Ilmutusraamatus 9:17 selgelt negatiivses kontekstis.
Loodusobjektide ja liikide nimedes ning kirjeldustes on värvinimetus neutraalse tähendusega. Kuues eestikeelses taimenimes esineb täiend väävelkollane:
väävelkollane jumikas, väävelkollane kosmos, väävelkollane altee, väävelkollane kuldkann, väävelkollane liilia, väävelkollane kibuvits.
A-vitamiin

Keemiline struktuur ja omadused

A-vitamiini keemiaga seotud küsimusi vaadeldakse artiklites retinool, retinaal ja retinoidid.

Reproduktsioon

A-vitamiinil ja selle vormidel on steroidhormoonilaadne biotoime. A-vitamiinist (geneeriline nimetus) sõltuvad inimorganismis ka sigivus (reproduktsioonivõime): spermatogenees, ovogenees, samuti mõjutab A-vitamiin platsenta ja embrüonaalset arengut.

A-vitamiini vaegus inimestel

A-vitamiini vaegus ehk avitaminoos mõjutab miljoneid lapsi kogu maailmas. Arengumaades jääb igal aastal A-vitamiini vaeguse tõttu pimedaks veerand kuni pool miljonit last. Kõige rohkem on selliseid lapsi Lõuna-Aasias ja Aafrikas. Maailma Terviseorganisatsioon WHO on avitaminoosi üldise leviku tõttu käivitanud arengumaades hulga algatusi. WHO enese hinnangul on nende tulemusel alates 1998. aastast 40 riigis ära hoitud 1,25 miljonit surmajuhtumit.
Avitaminoos võib esineda nii esmase kui ka teisese vaegusena. Esmane vaegus esineb lastel ja täiskasvanutel, kes ei tarbi piisavalt kollaseid ja rohelisi köögivilju, puuvilju ja maksa. Imiku varane rinnast võõrutamine suurendab samuti avitaminoosi ohtu. Teisene vaegus tuleb lipiidide kroonilisest vähesest imendumisest organismi. Seda võivad põhjustada sapi tootmise ja eritumise kahjustused, rasva vähene tarbimine ja oksüdantide liigne tarbimine, näiteks suitsetamine.
A-vitamiin on rasvlahustuv vitamiin ja sõltub rakusisesest lahustumisest ja imendumisest peensooles, mis vähese rasva dieedil on keeruline. Tsingivaegus halvendab samuti A-vitamiini imendumist, transporti ja metabolismi, sest A-vitamiini transportivate proteiinide sünteesiks on tsink hädavajalik, samuti retinooli oksüdeerimiseks retinaaliks. Alatoitlusega populatsioonides võib A-vitamiini ja tsingi vähene tarbimine põhjustada ka psüühilisi probleeme. Randomiseeritud topeltpime katse Burkina Fasos näitas A-vitamiini ja tsingi pille tarvitavate laste palju väiksemat suremust malaariasse, võrreldes lastega, kes neid pille ei tarvitanud.
Eriti ohtlik on avitaminoos rasedatele ja last rinnaga toitvatele naistele, sest kui harilikult vaevused taganevad pärast seda, kui A-vitamiini korralikult tarvitama hakatakse (kui inimene just päris surma äärel pole), siis loote embrüonaalse arengu ja postnataalse arengu ajal arenenud(arenemas) biomolekulaarsed (sh hormoonid, vitamiinid jt esmased metaboliidid) kahjustused võivad hilisemas elus haiguslike seisundite esile kerkimist soodustada.
Nogale mõis

Nogale mõis (saksa keeles Nogallen, läti keeles Nogales muiža) on mõis Lätis Talsi piirkonnas  Ārlava vallas Nogales.

Ajalugu

Esimesed teated mõisast pärinevad XVII sajandist. Algul oli see mõis Brunnowite valdus, seejärel Firckside omand. 1898. aastal omandasid mõisa Transehe-Roseneckid, kes müüsid mõisa aastal 1910 paruness Nolckenile. Temalt mõisa võõrandati 1920. aastal.

Mõisaansambel

Peahoone pärineb 1880. aastast. Kõrvalhoonetest on säilinud tallid, aedniku maja, kõrts, õllekoda. Praegu on mõis eraomandis. Mõisakompeks ise, õllekoda, ja park on riikliku kaitse all olevad muinsusmälestised, kõrts, tallid ja aednikumaja on kohaliku kaitse all.
Omar Volmer

Omar Volmer (16. aprill 1934 Nõmme – 25. detsember 2002) oli eesti tõlkija, filminäitleja ja -tegelane ning muuseumitöötaja.
Ta oli kauaaegne Pärnu Muuseumi direktor, tegeles ka indiaanlaste uurimisega. Samuti tegeles ta raamatute kujundamise ning illustreerimisega ja karikatuuride joonistamisega. Peamiselt ilmusid tema karikatuurid humoristlikus kokaraamatu sarjas "33 erinevat retsepti", mis ilmusid aastatel 1990-1992.

Isiklikku

Tema poeg on filmirežissöör, lavastaja, teatrikunstnik, muusik ja poliitik Hardi Volmer.
Tööpartei (Holland)

Ajalugu

Tööpartei loojad tahtsid lõpetada ühiskonna jaotumist piilariteks (hollandi Verzuiling) rahvapartei moodustamise kaudu (HSDTP esindas sotsialistliku piilarit, VDL esindas üldist piilarit, KDL protestantliku piilarit). 1946. aasta programm kombineeris sotsialistlike ideaale liberaalsete, religioonsete ja humanistlike ideedega. 1948. aastal lahkus osa liberaale HTP-st, kuna neid ei rahuldanud partei sotsialistlik diskursus. Seega eesmärk piilareid kaotada HTP-l ei õnnestunud. Lahkulöönud liberaalid moodustasid koos konservatiivse Hollandi Vabaduseparteiga (PvdV) paremtsentristliku konservatiiv-liberaalse Rahvapartei Vabaduse ja Demokraatia Eest (VVD).

Praegune poliitiline seis

Parteil on 7 kohta Euroopa Parlamendis, mis on sama palju kui Kristlik Demokraatlikul Üleskutsel (CDA) (jagab 1.-2. kohta suuruse poolest). Hollandi parlamendi teises kojas on HTP-l 33 kohta 150-st (suuruselt 2. partei), esimeses kojas 19 kohta 75-st kohast (suuruselt 2. partei). 2007. aastal kuulub Tööpartei KDÜ ja Kristliku Liiduga KDÜ juhitavasse valitsusse.

Rahvusvahelised suhted

Partei kuulub Sotsialistlikusse Internatsionaali ja Euroopa Sotsiaaldemokraatlikusse Parteisse.
Südasuvi

Südasuvi on suve keskele jääv osaaastaaeg, mida võib eristada klimaatiliste või fenoloogiliste tunnuste järgi.
George Abela

George Abela (sündinud 22. aprillil 1948) on Malta poliitik.
Ta oli 4. aprillist 2009 kuni 4. aprillini 2014 Malta president.
George Abela lõpetas Malta Ülikooli juristina ning töötas muu hulgas üle 25 aasta ametiühingute tööõiguse spetsialistina.
Aastatel 1982–1992 oli ta Malta Jalgpalliliidu president.
Ta oli aastatel 1992–1998 Tööpartei aseesimees ning 1996–1997 peaministri õigusnõunik. Seejärel tekkisid tal erimeelsused partei juhtidega ning alates 2000. aastast tegeles ta oma erapraksisega.
Aastal 2008 kandideeris George Abela Tööpartei esimeheks, kuid jäi valimistel alla Joseph Muscatile.
12. jaanuaril 2009 esitas peaminister Lawrence Gonzi George Abela valitsuse presidendikandidaadiks ning 1. aprillil sai ta heakskiidu parlamendilt.
Mais 2012 käis ta ametlikul visiidil Eestis.